CELEX: 62012CN0346
Language: sk
Date: 2012-07-19 00:00:00
Title: Vec C-346/12: Odvolanie podané 19. júla 2012 spoločnosťou DMK Deutsches Milchkontor GmbH (predtým Nordmilch AG) proti rozsudku Všeobecného súdu (štvrtá komora) z  22. mája 2012 vo veci T-546/10, Nordmilch AG/Úrad pre harmonizáciu vnútorného trhu (ochranné známky a vzory)

22.9.2012   
            
            
               SK
            
            
               Úradný vestník Európskej únie
            
            
               C 287/26
            
         Odvolanie podané 19. júla 2012 spoločnosťou DMK Deutsches Milchkontor GmbH (predtým Nordmilch AG) proti rozsudku Všeobecného súdu (štvrtá komora) z 22. mája 2012 vo veci T-546/10, Nordmilch AG/Úrad pre harmonizáciu vnútorného trhu (ochranné známky a vzory)
   (Vec C-346/12)
   2012/C 287/51
   Jazyk konania: nemčina
   
      Účastníci konania
   
   
      Odvolateľka: DMK Deutsches Milchkontor GmbH (predtým Nordmilch AG) (v zastúpení: W. Berlit, Rechtsanwalt)
   
      Ďalší účastníci konania: Úrad pre harmonizáciu vnútorného trhu (ochranné známky a vzory), Lactimilk, SA
   
      Návrhy odvolateľky
   
   
               —
            
            
               zrušiť body 1 a 2 výroku rozsudku Všeobecného súdu z 22. mája 2012 (vec T-546/10),
            
         
               —
            
            
               vyhovieť žalobe žalobkyne podanej v prvostupňovom konaní v plnom rozsahu,
            
         
               —
            
            
               zaviazať spoločnosť Lactimilk, SA na náhradu trov konania vynaložených odvolateľkou v celom konaní.
            
         
      Odvolacie dôvody a hlavné tvrdenia
   
   Napadnuté rozhodnutie Všeobecného súdu musí byť zrušené, keďže Všeobecný súd tým, že dospel nesprávne k záveru o podobnosti medzi ochrannou známkou, ktorú prihlasovala odvolateľka, a ochrannou známkou spoločnosti Lactimilk, SA, a tým, že dospel k záveru, že existuje pravdepodobnosť zámeny, nesprávne uplatnil článok 8 ods. 1 písm. b) nariadenia č. 40/94. Všeobecný súd pochybil, keď nevykonal porovnanie skutočne kolidujúcich ochranných známok napísaných spôsobom, ktorým boli prihlásené alebo zapísané (teda veľkými písmenami), a namiesto toho preskúmal pravdepodobnosť zámeny na základe obidvoch ochranných známok napísaných odlišne. Tým Všeobecný súd skreslil skutkové okolnosti. Okrem toho sa Všeobecný súd nesprávne domnieval, že prízvuk sa v prihlasovanej ochrannej známke kladie na druhú slabiku, bez ohľadu na skutočnosť, že prihlasovaná ochranná známka sa píše veľkými písmenami, takže — na základe spôsobu, ktorým sa chápe aj v španielčine — pri prihlasovanej ochrannej známke prízvuk iba na druhej slabike neprichádza do úvahy.